**Ministru kabineta noteikumu projekta**

**“Sadzīves atkritumu masas un tilpuma attiecības mērījumu veikšanas kārtība un nosacījumi” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts nosaka kārtību, kādā atkritumu apsaimniekotājs nosaka sadzīves atkritumu tilpuma un masas attiecības mērījuma koeficientu un paziņo to pašvaldībai, lai varētu precizēt maksu par sadzīves atkritumu apsaimniekošanu atbilstoši aktuālajam apsaimniekotajam sadzīves atkritumu apjomam.  |
| **I. Tiesību akta projekta izstrādes nepieciešamība** |
| 1. | Pamatojums | Atkritumu apsaimniekošanas likuma 39. panta sestās daļas 1., 2. un 3. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atkritumu apsaimniekošanas likuma 39. panta sestās daļas 1., 2. un 3. punkts paredz, ka Ministru kabinets nosaka kārtību, kādā atkritumu apsaimniekotājs veic sadzīves atkritumu masas un tilpuma attiecību mērījumus un šo mērījumu veikšanas nosacījumus, kārtību, kādā nosakāms koeficients pārejai no tilpuma vienībām uz masas vienībām, termiņus un kārtību, kādā atkritumu apsaimniekotājs informē pašvaldību par atkritumu masas un tilpuma mērījumiem un piemērojamo koeficientu.Noteikumu projekts ir izstrādāts, lai izpildītu Valsts kontroles 2015. gada 20. janvāra revīzijas ziņojuma Nr. 2.4.1-14/2014 “Sadzīves atkritumu apsaimniekošanas organizēšanas atbilstība plānotajiem mērķiem un tiesību aktu prasībām” (turpmāk – Ziņojums) ieteikumu “Vides aizsardzības un reģionālās attīstības ministrijai (turpmāk – VARAM) kā atbildīgajai ministrijai par normatīvo aktu izstrādi atkritumu apsaimniekošanas nozarē pilnveidot normatīvo aktu regulējumu, kas paredzētu atkritumu apsaimniekošanas maksas aprēķinam izmantot atkritumu apsaimniekotāja mērījumu rezultātā noteikto koeficientu pārejai no svara uz tilpuma mērvienībām.” Lai izpildīto minēto ieteikumu, tika precizēts Atkritumu apsaimniekošanas likums, ietverot 39. panta sestajā daļā minēto deleģējumu. Minētajā ziņojumā Valsts kontroles ir ieteikusi pašvaldībām un atkritumu apsaimniekotājiem mērījumu rezultātā noteikt faktiskajai situācijai atbilstošus koeficientus, bet VARAM pilnveidot normatīvo regulējumu, izslēdzot nepamatotu aprēķinu iespēju. Tāpēc ir jānosaka tāda masas un tilpuma attiecības noteikšanas kārtība, kas novērš Valsts kontroles atzinumā konstatētās nepilnības un nerada šaubas par sadzīves atkritumu apsaimniekošanas maksas pamatotību.Atkritumu apsaimniekošanas likuma 39. panta ceturtā daļa noteic, ka pašvaldība ik gadu līdz 30. jūnijam izvērtē maksu par sadzīves atkritumu apsaimniekošanu. Maksu pārrēķina, ja šādu maksas komponenšu kopsumma mainās par 10 procentiem vai vairāk:1) šā panta pirmās daļas 1. punktā minētās izmaksas atkritumu tilpuma un masas attiecības mērījumu koeficienta piemērošanas rezultātā;2) ieņēmumu daļa, kuru atkritumu apsaimniekotājs gūst kā starpību tarifa maksājumā par sadzīves atkritumu apglabāšanu atkritumu poligonos starp savākto un atkritumu poligonā nodoto sadzīves atkritumu daudzumu.Pašreiz Latvijas normatīvajos aktos nav noteikta kārtība, kādā atkritumu apsaimniekotājs nosaka Atkritumu apsaimniekošanas likuma 39. panta ceturtās daļas 1. punktā minēto atkritumu tilpuma un masas attiecības mērījuma koeficientu un paziņo to pašvaldībai. Minētā informācija par atkritumu tilpuma un masas attiecības mērījuma koeficientu pašvaldībai ir nepieciešama, lai varētu precizēt maksu par sadzīves atkritumu apsaimniekošanu atbilstoši aktuālajam apsaimniekotajam sadzīves atkritumu apjomam. Noteikumu projekts ir nepieciešams, lai noteiktu kārtību, kādā atkritumu apsaimniekotājs nosaka Atkritumu apsaimniekošanas likuma 39. panta ceturtās daļas 1. punktā minēto atkritumu tilpuma un masas attiecības mērījuma koeficientu un paziņo to pašvaldībai. Noteikumu projekts paredz, ka atkritumu apsaimniekotājs,ar kuru pašvaldība ir noslēgusi līgumu atbilstoši Atkritumu apsaimniekošanas likuma 18. pantam par sadzīves atkritumu apsaimniekošanu attiecīgajā sadzīves atkritumu apsaimniekošanas zonā,veic sadzīves atkritumu masas un tilpuma attiecību mērījumus, nodrošinot savākto atkritumu svēršanu un novērtējot atkritumu tilpumu, ņemot vērā atkritumu uzkrāšanas konteinera tilpumu. Noteikumu projekts paredz, ka sadzīves atkritumu masas un tilpuma attiecību nosaka vienā no šādiem veidiem:1. katra atkritumu konteineru svēršana to iztukšošanas vietā, vienlaikus fiksējot to tilpumu un aizpildījumu sadzīves atkritumu savākšanas maršrutos, par kuriem apsaimniekotājs vienojas ar pašvaldību;2. katra atkritumu konteinera tilpuma fiksēšana tā iztukšošanas vietā sadzīves atkritumu savākšanas maršrutos, par kuriem apsaimniekotājs vienojas ar pašvaldību, nodrošinot attiecīgās atkritumu kravas svēršanu atkritumu pārkraušanas stacijā vai atkritumu poligonā, vienojoties ar attiecīgo pašvaldību par atkritumu pārkraušanas staciju vai atkritumu poligonu, kurā notiks attiecīgās atkritumu kravas svēršana.Atkritumu apsaimniekotājs nodrošina atkritumu masas un tilpuma attiecības noteikšanu ne retāk kā vienu reizi ceturksnī vai, vienojoties ar pašvaldību, biežāk.VARAM paskaidro, ka visiem sadzīves atkritumu apsaimniekošanas komersantiem nav pieejami transportlīdzekļi, kuri spētu nodrošināt atkritumu konteineru svēršanu to iztukšošanas vietās, tāpēc ir nepieciešams paredzēt, ka atkritumu kravas svēršana var notikt atkritumu pārkraušanas stacijā vai atkritumu poligonā (vienojoties par to ar attiecīgo pašvaldību). Noteikumu projekts paredz, kapašvaldības pārstāvis piedalās sadzīves atkritumu masas un tilpuma noteikšanā. Minētā vienošanās var tikt noformēta sarakstes veidā, kā atsevišķa rakstiska vienošanās starp atkritumu apsaimniekotāju un attiecīgo pašvaldību, vai arī tā var būt paredzēta līgumā, kuru pašvaldība slēdz ar atkritumu apsaimniekotāju atbilstoši Atkritumu apsaimniekošanas likuma 18. panta sestajai daļai. VARAM ieskatā, sadzīves atkritumu masas un tilpuma attiecība jānosaka tādā veidā, lai pašvaldībai būtu iespējams iegūt informāciju, kas nepieciešama Atkritumu apsaimniekošanas likuma 39. panta ceturtās daļas 1. punktā noteikto aprēķinu veikšanai un pamatota un ticama rezultāta iegūšanai. Noteikumu projektā ir noteikta koeficienta pārejai no atkritumu tilpuma vienībām uz masas vienībām aprēķināšanas kārtība, kā arī vidējā koeficienta pārejai no atkritumu tilpuma vienībām uz masas vienībām aprēķināšanas kārtība. Noteikumu projekts paredz, ka atkritumu apsaimniekotājs šā noteikumu projekta pielikumā ietverto informāciju par iepriekšējā kalendāra gadā veiktajiem sadzīves atkritumu masas un tilpuma mērījumiem un piemērojamo koeficientu līdz kārtējā gada 1. martam (saskaņā ar Ministru kabineta 2017. gada 30. maija noteikumiem Nr. 292 “Noteikumi par kārtību, kādā sniedzama informācija par savākto, reģenerācijai nodoto, atkritumu poligonā nodoto un atkritumu poligonā apglabāto sadzīves atkritumu masu” (turpmāk – MK noteikumi Nr. 292)) rakstveidā iesniedz pašvaldībā, ar kuru tas atbilstoši Atkritumu apsaimniekošanas likuma 18. pantam ir noslēdzis līgumu par sadzīves atkritumu apsaimniekošanu attiecīgās pašvaldības administratīvajā teritorijā. Tādejādi, ievērojot MK noteikumos Nr. 292 un šajā noteikumu projektā ietverto regulējumu, atkritumu apsaimniekotāji informāciju pašvaldībām par 2018. gadā savākto un poligonā nodoto sadzīves atkritumu daudzumu iesniegs līdz 2019. gada 1. martam, bet par 2019. gadā savākto un poligonā nodoto sadzīves atkritumu daudzumu – līdz 2020. gada 1. martam, vienlaikus iesniedzot arī šī noteikumu projekta pielikumā minēto informāciju par atkritumu masas un tilpuma mērījumiem un piemērojamo koeficientu par 2019. gadu. Nav lietderīgi noteikt prasības veikt atkritumu masas un tilpuma mērījumus 2018. gada otrajam pusgadam, tā kā saskaņā ar pieejamiem pētījumiem (sk. anotācijas I sadaļas 3. punktu) atkritumu sastāvam ir raksturīgas sezonālas izmaiņas, kuras nav iespējams ekstrapolēt visā gada griezumā.Lai nodrošinātu šīs normas piemērošanu praksē, noteikumu projektā paredzēts, ka Atkritumu apsaimniekotājs, ar kuru pašvaldība ir noslēgusi līgumu atbilstoši Atkritumu apsaimniekošanas likuma 18. pantam par sadzīves atkritumu apsaimniekošanu attiecīgajā sadzīves atkritumu apsaimniekošanas zonā, un attiecīgā pašvaldība līdz 2018. gada 30. decembrim noslēdz šo noteikumu 5. punktā minēto vienošanos.  |
| 3. | Projekta izstrādē iesaistītās institūcijas | VARAM. Noteikumu projekta izstrādē ir izmantota pētījumā “Novērtējums par sadzīves, bīstamo un ražošanas atkritumu sastāvu atkritumu apsaimniekošanas reģionos, atsevišķu atkritumu veidu apsaimniekošanu un atkritumu poligonos apglabājamo atkritumu daudzuma samazināšanas iespējām” (<http://www.varam.gov.lv/lat/publ/petijumi/petijumi_vide/?doc=24933>) iegūtā informācija.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 60 sadzīves atkritumu apsaimniekošanas komersanti;Pašvaldības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums neskar uzņēmējdarbības vidi, Nacionālā attīstības plāna rādītājus mikro vai makro līmenī.Salīdzinot ar situāciju pirms noteikumu projekta pieņemšanas, administratīvais slogs pieaugs atkritumu apsaimniekotājiem, kuriem būs jāveic atkritumu svara un tilpuma attiecības mērījumi, jānodrošina koeficienta pārejai no atkritumu tilpuma vienībām uz masas vienībām aprēķināšana, kā arī vidējā koeficienta pārejai no atkritumu tilpuma vienībām uz masas vienībām aprēķināšana, un jānodrošina šīs informācijas paziņošana pašvaldībām.  |
| 3. | Administratīvo izmaksu monetārs novērtējums | Administratīvo izmaksu novērtējumā iekļauts aprēķins par atkritumu sastāva mērījumiem:C = (f x l) x (n x b), kurC – atkritumu masas un tilpuma attiecības mērījumu veikšanas izmaksas jeb administratīvās izmaksas;f – finanšu līdzekļu apjoms, kas nepieciešams, lai nodrošinātu noteikumu projektā paredzētos atkritumu masas un tilpuma attiecības mērījumus (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļa vietnes [www.csb.gov.lv](http://www.csb.gov.lv) datiem 2016. gadā tā bija 845,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 5,28 *euro*/stundā;l – laika patēriņš, kas nepieciešams, lai veiktu atkritumu masas un tilpuma attiecības mērījumus un iekļautu datus gada pārskatā –  1 stunda dienā= 365 stundas;n – sadzīves atkritumu apsaimniekošanas komersantu skaits, kuri varētu izvēlēties attiecīgo metodi – 10 sadzīves atkritumu apsaimniekošanas komersanti;b – biežums atkritumu masas un tilpuma attiecības mērījumiem - 365 reizes gadā – katru dienu.Aprēķins: C = (5,28 x 365 ) x (10 x 365) = 7 034 280 *euro* |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts tika publicēts VARAM tīmekļvietnē [www.varam.gov.lv](http://www.varam.gov.lv) 2017. gada 8. decembrī, līdz ar to ieinteresētajām personām bija iespēja izteikt viedokli un sniegt priekšlikumus līdz 2017. gada 22. decembrim. |
| 3. | Sabiedrības līdzdalības rezultāti | Par noteikumu projektu nav saņemti viedoklis un komentāri no sabiedrības. |
| 4. | Cita informācija | Noteikumu projekta starpministriju saskaņošanas laikā tika saņemti priekšlikumi no Latvijas Atkritumu saimniecības asociācijas un SIA “ZAAO”, kuri tika ņemti vērā un iestrādāti noteikumu projekta 3., 4. un 5. punktā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Doniņa 67026515

ilze.donina@varam.gov.lv